***Εικόνα που περιέχει γραμματοσειρά, γραφικά, λογότυπο, γραφιστική

Περιγραφή που δημιουργήθηκε αυτόματα***

30 Ιουνίου 2025

**Ασφαλής Πρόσβαση στη Θάλασσα για Όλους: Εκδήλωση για την παρουσίαση της νέας ενότητας της εφαρμογής Safe Water Sports για προσβάσιμες παραλίες για ΑμεΑ**

Ειδική ενημερωτική εκδήλωση για την ενίσχυση της ασφάλειας στο υδάτινο περιβάλλον και την πρόληψη των πνιγμών διοργάνωσε την **Πέμπτη 26 Ιουνίου 2025** ο **μη κερδοσκοπικός οργανισμός** [**Safe Water Sports**](https://safewatersports.com/el/), σε συνεργασία με τον **Δήμο Μυτιλήνης** και με την πολύτιμη **υποστήριξη της Eurobank, η οποία ενισχύει διαχρονικά πρωτοβουλίες με έντονο κοινωνικό αποτύπωμα.**

Η εκδήλωση, με τίτλο **«Ασφαλής πρόσβαση στη θάλασσα – Παρουσίαση του Safe Water Sports app για τις προσβάσιμες παραλίες για ΑμεΑ»,** πραγματοποιήθηκε στο Παλαιό Δημαρχείο Μυτιλήνης, παρουσία εκπροσώπων του Δήμου Μυτιλήνης και είχε ως στόχο την ανάδειξη της νέας ενότητας της εφαρμογής Safe Water Sports, η οποία προσφέρει τη δυνατότητα χαρτογράφησης και εύκολης αναζήτησης παραλιών προσβάσιμων σε άτομα με αναπηρία (ΑμεΑ) σε όλη την Ελλάδα.

Μέσω αυτής οι συμμετέχοντες είχαν την ευκαιρία να ενημερωθούν για τη νέα λειτουργικότητα της εφαρμογής Safe Water Sports, η οποία επιτρέπει την καταγραφή και την προβολή παραλιών προσβάσιμων σε άτομα με αναπηρία, συμβάλλοντας στην ισότιμη πρόσβαση όλων στη θάλασσα και στην ενίσχυση της ασφάλειας των λουομένων.

Κατά τη διάρκεια της εκδήλωσης, ο **Πρόεδρος & Ιδρυτής του Safe Water Sports, κ. Παναγιώτης Πασχαλάκης**, επισήμανε:

*«Η συγκεκριμένη ενότητα στο Safe Water Sports app αποτελεί μια ουσιαστική ενίσχυση της υφιστάμενης εφαρμογής, η οποία απευθύνεται σε όλους – τουρίστες και μόνιμους κατοίκους – άτομα με ειδικές ανάγκες ή άτομα μεγαλύτερης ηλικίας με κινητικά προβλήματα, με στόχο την παρουσίαση ενός ολοκληρωμένου πλαισίου για ασφαλή και προσβάσιμη θάλασσα για όλους. Είναι χρέος όλων μας — Πολιτείας, τοπικής αυτοδιοίκησης, ιδιωτών και κοινωνίας των πολιτών — να ενισχύσουμε τέτοιες δράσεις που όχι μόνο προάγουν την ασφάλεια και την ενημέρωση, αλλά κάνουν την Ελλάδα έναν προορισμό προσβάσιμο και φιλόξενο για όλους.»*

Ο κ. Πασχαλάκης ευχαρίστησε θερμά τον Δήμο Μυτιλήνης και την **Eurobank** για την υποστήριξή της στην εν λόγω πρωτοβουλία, αναδεικνύοντας τον διαχρονικά ενεργό ρόλο της Τράπεζας στη στήριξη δράσεων που προάγουν την κοινωνική ισότητα και την προσβασιμότητα καθώς και τον Παραολυμπιονίκη Κολύμβησης και πρεσβευτή του Safe Water Sports Αντώνη Τσαπατάκη για την πολύτιμη στήριξή του όλα αυτά τα χρόνια στο έργο του Οργανισμού και στην ανάδειξη της πρωτοβουλίας αυτής.

Ο **κ. Παναγιώτης Καρδάσης, Διευθυντής Εταιρικής Κοινωνικής Ευθύνης & Ειδικών Έργων της Eurobank**, σημείωσε: «*Η έννοια της προσβασιμότητας δεν αποτελεί για εμάς απλώς μια κοινωνική ευθύνη, αλλά έναν θεμελιώδη άξονα που διατρέχει τη στρατηγική μας για μια κοινωνία χωρίς αποκλεισμούς. Η στήριξή μας στη νέα ενότητα του Safe Water Sports app αντανακλά αυτή τη δέσμευση: να συμβάλλουμε σε έναν κόσμο όπου όλοι, ανεξαρτήτως φυσικών ή άλλων περιορισμών, απολαμβάνουν ίσες ευκαιρίες.. Στην Eurobank επενδύουμε συνεχώς σε δράσεις με πραγματικό αντίκτυπο και είμαστε ιδιαίτερα υπερήφανοι για τη συμβολή του Παραολυμπιονίκη Κολύμβησης και πρεσβευτή προσβασιμότητας της Τράπεζας, Αντώνη Τσαπατάκη.*».

Στο τέλος της εκδήλωσης παρουσιάστηκε το ειδικά σχεδιασμένο [**βίντεο**](https://youtu.be/IMG_tLbEmFM) για την ανάδειξη της δράσης αυτής **με πρωταγωνιστή τον Αντώνη Τσαπατάκη**.

Στην εκδήλωση είχε προσκληθεί ο Υπουργός Ναυτιλίας και Νησιωτικής Πολιτικής, κ. Βασίλης Κικίλιας. Εκ μέρους του Υπουργείου, παρέστη εκπρόσωπος του Λιμενικού Σώματος – Ελληνικής Ακτοφυλακής.

Η [νέα ενότητα της εφαρμογής](https://safewatersports.com/el/beach-amea-access) διατίθεται ήδη μέσω της πλατφόρμας **Safe Water Sports** και στοχεύει στη διευκόλυνση της καθημερινότητας των πολιτών με αναπηρία και των οικογενειών τους, καθώς και στην πληροφόρηση των επισκεπτών της χώρας.

|  |
| --- |
| **Για περισσότερες πληροφορίες :**  **SafeWaterSports (κα. Ελίζα Καραμπετιάν-Νικοτιάν, Yπεύθυνη Δημοσίων Σχέσεων & Επικοινωνίας)**  T: +30 2108029428, e: [infosafe@safewatersports.gr](mailto:infosafe@safewatersports.gr) |

Ευχαριστούμε για τη δημοσίευση.

\* \* \*

***Λίγα λόγια για το Safe Water Sports****Το* [***Safe Water Sports***](https://safewatersports.com/el/) *είναι ένα μη-κερδοσκοπικό σωματείο το οποίο δραστηριοποιείται σε Ελλάδα και Κύπρο και έχει σαν βασικούς στόχους, την ενημέρωση και ευαισθητοποίηση των πολιτών για όλα τα θέματα που σχετίζονται με τις δραστηριότητες (αθλητικές και ψυχαγωγικές) στο νερό, με ιδιαίτερη έμφαση στα θέματα ασφάλειας και πρόληψης των ατυχημάτων καθώς και την ενίσχυση του ευρύτερου θεσμικού πλαισίου για την ασφάλεια στην χώρα μας.*

Έξι είναι οι βασικοί άξονες δραστηριοποίησης του Οργανισμού:

* *Υποστήριξη του έργου της πολιτείας (Λιμενικό Σώμα) για την αποτελεσματικότερη παρακολούθηση της τήρησης των κανόνων ασφαλείας στον θαλάσσιο χώρο, μέσω ενός σύγχρονου και καινοτόμου Πληροφοριακού Συστήματος που έχει παραχωρήσει εντελώς δωρεάν το SafeWaterSports.*
* *Νομοθετικός και κανονιστικός εκσυγχρονισμός σε θέματα ασφάλειας και προστασίας της ανθρώπινης ζωής στο νερό και τη θάλασσα.*
* *Εκπαίδευση παιδιών και νέων σε σχολεία, κατασκηνώσεις, κολυμβητήρια, παραλίες κλπ. σχετικά με το πως θα παραμένουν ασφαλή στο υδάτινο περιβάλλον. 250.000 μαθητές έχουν ενημερωθεί – εκπαιδευτεί μέσω των διάφορων εκπαιδευτικών μας δράσεων στην Ελλάδα. Το εκπαιδευτικό πρόγραμμα του SafeWaterSports έχει την έγκριση του Υπ. Παιδείας σε Ελλάδα και Κύπρο.*
* *Βελτίωση της κολυμβητικής δεξιότητάς των παιδιών με το Εθνικό Πρόγραμμα Ασφαλούς Κολύμβησης που έχει εκπονήσει ο Οργανισμός*
* *Ενημέρωση – ευαισθητοποίηση πολιτών μέσω της ηλεκτρονικής πλατφόρμας (website&app) και ειδικών ενημερωτικών δράσεων*
* *Πιστοποίηση επιχειρήσεων θαλασσίων σπορ σε συνεργασία με την TUV AustriaHellas.*